Billig elektrisk Dacia bygges på rekordtid

Dacia Spring Electric får snart en afløser; der er nemlig en ny billig elektrisk Dacia på vej. Det annoncerede Renaults administrerende direktør, Luca de Meo, forleden. Dacia vil udvikle den nye minibil på rekordtid — kun 16 måneder og den skal produceres i Europa. Den skal erstatte den nuværende Kina-producerede Dacia Spring, som i øjeblikket er underlagt EU-told på elbilimport fra Kina.

En Europa-produceret Dacia el-minibil er afgørende for at opnå incitamenter i lande som Frankrig, hvor den nuværende Spring ikke er berettiget på grund af sin kinesiske produktion. Det skriver Automotive News.

Den kommende Dacia-model vil få et andet navn end “Spring” og er designet til at konkurrere med budgetvenlige elektriske minibiler fra Kina, såsom BYD’s Seagull, som forventes at komme på det europæiske marked i april til en pris væsentligt under 20.000 euro.

Billig elektrisk Dacia baseres på Twingo

Den nye Dacia elbil forventes at komme på markedet i anden halvdel af 2026, før lanceringen af andre europæiske el-minibiler som Volkswagen ID.1, der kommer i 2027 til en pris omkring 20.000 euro. De Meo afslørede, at den nye Dacia minibil vil være baseret på Renaults næste Twingo E-Tech-model og vil blive produceret på samme fabrik i Novo Mesto, Slovenien. Den nye Twingo E-Tech lanceres næste år til en pris under 20.000 euro.

Et kig indenfor i den kommende Renault Twingo E-Tech, som en nye Dacia baseres på.

Renault har også offentliggjort et billede af Dacia EV’s silhuet. Det er det billede, de er øverst i artiklen. Dens proportioner ligner den nye Twingo med samme forrude, stolper, tag og døre for at minimere investeringer og udviklingstid. Dacia-versionen vil have en mere lodret bagklap for at øge alsidigheden og bagagerumspladsen.

De Meo bemærkede, at Renault fortsætter med at reducere antallet af dele i sine nye modeller. I 2019 var det gennemsnitlige antal dele brugt til at bygge en model mellem 2.200 og 2.600. Dette blev reduceret til 750 dele for den nye Twingo, hvilket er 30 procent færre dele end Renault 5, den lille elbil, som den er afledt af.

Med lanceringen af en billig elektrisk Dacia minibil kan vi se frem til flere valgmuligheder i det overkommelige elbilsegment. Efter flere år, hvor de store – og dyrere – elbiler har domineret på samlebåndene, har stort set alle bilproducenter en lille, billige(ere) model på vej.

Læs mere: 10 billige elbiler på vej – se listen.

En ny billig elektrisk Dacia understreger Renault Groups engagement i at tilbyde overkommelige elbiler til det europæiske marked; en satsning der blev sat igang med lanceringen af Renault 5 E-Tech, der har en startpris på 185.000 kroner herhjemme.

Billig elektrisk Dacia bygges på rekordtid